Kronprins Frederik og kronprinsesse Mary ankom i et af flyvevåbnets Challenger fly kl.13 tirsdag for at deltage i en ceremoni sammen med nuværende og tidligere jægersoldater i en af flyvestationens hangarer. Efter en kort tale af Forsvarschef, general Knud Bartels og chefen for Hærens Operative Kommando, generalmajor Agner Rokos, fik kronprinseparret en introduktion til det materiel, som jægersoldaterne bruger i dag. Kronprinsen er selv uddannet ved Søværnets Frømandskorps, men han har lært at spring i faldskærm ved jægerkorpset i Aalborg. - Jeg var selv med til at uddanne ham, da han for 22 år siden var heroppe og skulle lære frit fald. Det var sammen med B.S. Christiansen og en af mine andre gode venner, så der er mange gode minder her i dag, siger tidligere folketingspolitiker og jægersoldat Helge Adam Møller til TV2/Nord. Jægerkorpset bliver fejret offentligt lørdag d. 5. november med en stor opvisningsøvelse på havnen i Aalborg.
Kronprinseparret besøgte tirsdag eftermiddag flyvestation Aalborg for at markere jægerkorpsets 50 års jubilæum.